b'\n_START_ARTICLE_\nItalian siirtomaat\n_START_PARAGRAPH_\nItalian siirtomaavalta sai alkunsa kuningaskunnan aikana. Yhdistymisen j\xc3\xa4lkeen Italia haki paikkaansa Euroopan valtioiden joukossa ja pyrki p\xc3\xa4\xc3\xa4sem\xc3\xa4\xc3\xa4n osalliseksi siirtomaiden jaosta. Yhten\xc3\xa4inen Italia kuitenkin syntyi vasta 1861, ja t\xc3\xa4ll\xc3\xb6in Britannia, Ranska, Espanja, Portugali ja Alankomaat olivat jo vuosisatojen ajan ottaneet haltuunsa siirtomaita. N\xc3\xa4in ollen Italia saattoi hakea osaansa vain Afrikan valloituksessa, koska kyseinen manner oli ainut alue, jonne eurooppalaiset eiv\xc3\xa4t olleet viel\xc3\xa4 laajemmissa m\xc3\xa4\xc3\xa4rin levitt\xc3\xa4ytyneet. Italian asema oli t\xc3\xa4ss\xc3\xa4 mieless\xc3\xa4 siis samanlainen kuin Saksan keisarikunnan, joka syntyi vasta 1871._NEWLINE_Vuoteen 1914 menness\xc3\xa4 Italialla oli hallussaan Italian Somalimaa, Eritrea sek\xc3\xa4 Italian Libya ett\xc3\xa4 Kreikan Dodekanesia, joista kaksi j\xc3\xa4lkimm\xc3\xa4ist\xc3\xa4 oli vuosien 1911\xe2\x80\x931912 sodassa saatu ottomaaneilta. Italia oli kuitenkin ep\xc3\xa4onnistunut yrityksess\xc3\xa4\xc3\xa4n vallata Abessinia (nyk. Etiopia), joka oli Afrikan viimeisi\xc3\xa4 itsen\xc3\xa4isi\xc3\xa4 valtioita. Vuonna 1922 syntynyt Benito Mussolinin johtama fasistinen Italia onnistui lopulta valtaamaan Etiopian vuonna 1935. Vuonna 1939 Italia otti haltuunsa Albanian, mutta n\xc3\xa4it\xc3\xa4 Italian eurooppalaisia omistuksia, kuten juuri Albaniaa ja Dodekanesiaa, ei ole yleens\xc3\xa4 katsottu lukeutuvaksi Italian siirtomaihin. Sen sijaan ne olivat osa "Italialaista valtakuntaa"._NEWLINE_Toisessa maailmansodassa liittoutuneet valtasivat Italian siirtomaita pikkuhiljaa huipentuen lopulta Italian valtaamiseen 1943, mik\xc3\xa4 tarkoitti samalla my\xc3\xb6s Italian siirtomaavallan loppumista.\n_START_SECTION_\nItalian yhdistyminen ja vaatimukset imperiumista 1861\xe2\x80\x931914\n_START_PARAGRAPH_\nItalian yhdistyminen 1861 nosti uudessa kuningaskunnassa vaatimuksia maan saattamisesta eurooppalaisten siirtomaavaltojen joukkoon. Ollakseen vakavasti otettava eurooppalainen valtio kuningaskunnalla tuli olla siirtomaita, jotka toisivat sille samalla ulkopoliittista painoarvoa Euroopan valtapolitiikassa. Erityisesti Italiassa her\xc3\xa4si Rooman valtakuntaan viittaavia ajatuksia mare nostrumin alueen haltuunotosta. Koska Italia oli kuitenkin my\xc3\xb6h\xc3\xa4inen osallistuja siirtomaiden jaossa ja sill\xc3\xa4 oli suhteellisen v\xc3\xa4h\xc3\xa4n vaikutusvaltaa kansainv\xc3\xa4lisess\xc3\xa4 politiikassa, sen liikkumavara siirtomaapolitiikan suhteen riippui paljolti siit\xc3\xa4, miten Euroopan suurvallat Britannia, Ranska ja Saksa sallivat sen toimia._NEWLINE_Italia oli kauan hamunnut osmanien hallussa olevaa Tunisiaa, jossa asui huomattava ja alueelle taloudellisesti merkitt\xc3\xa4v\xc3\xa4 italialaisv\xc3\xa4est\xc3\xb6. Tunisian haltuunoton suunnittelu tuli todella ajankohtaiseksi vasta 1879, kun Britannia ja Saksa rohkaisivat Ranskaa lis\xc3\xa4\xc3\xa4m\xc3\xa4\xc3\xa4n Tunisian Pohjois-Afrikan siirtomaa-alueisiinsa. Viime hetkill\xc3\xa4 Italia tarjosi Ranskalle mahdollisuutta alueen jakoon n\xc3\xa4iden kahden valtion v\xc3\xa4lille, mutta Ranska kielt\xc3\xa4ytyi t\xc3\xa4st\xc3\xa4. Saksan tukeen luottaen Ranska l\xc3\xa4hetti paikallista kapinaa verukkeena k\xc3\xa4ytt\xc3\xa4en joukkonsa Algeriasta Tunisiaan, jonka miehityksen seurauksena syntyneess\xc3\xa4 Bardon sopimuksessa Tunisiasta muodostettiin Ranskan protektoraatti. T\xc3\xa4m\xc3\xa4 oli todellinen \xc5\xa1okki italialaisille, jotka lehdist\xc3\xb6ss\xc3\xa4\xc3\xa4n nimittiv\xc3\xa4t tapahtumaa "Tunisialaiseksi pommiksi". Italialaiset kokivat joutuneensa entist\xc3\xa4 enemm\xc3\xa4n eristyksiin, mik\xc3\xa4 vaikutti kolmiliiton solmimiseen Saksan ja It\xc3\xa4valta-Unkarin kanssa vuonna 1882._NEWLINE_Italia onnistui viimein helmikuussa 1885 saamaan ensimm\xc3\xa4isen siirtomaa-alueensa haltuun, kun se salaisella sopimuksella Britannian kanssa otti haltuunsa haparoivalta Egyptilt\xc3\xa4 Massawan sataman Eritreassa Punaisenmeren rannalla ev\xc3\xa4ten samalla keisari Johannes IV:n hallitsemalta Abessinialta ainoan mahdollisen p\xc3\xa4\xc3\xa4syn merelle. Samalla se esti mahdolliset Ranskan Somalimaan laajenemispyrkimykset. Samaan aikaan Italia miehitti It\xc3\xa4-Afrikan sarven etel\xc3\xa4osassa sijaitsevan somalien asuttaman alueen muodostaen Italian Somalimaan. Rohkaistunut Italia himoitsi my\xc3\xb6s koko Abessiniaan itselleen, ja vuonna 1887 p\xc3\xa4\xc3\xa4ministeri Agostino Depretis m\xc3\xa4\xc3\xa4r\xc3\xa4sikin hy\xc3\xb6kk\xc3\xa4yksen maahan. Hy\xc3\xb6kk\xc3\xa4ys kuitenkin keskeytettiin, kun Italian armeija menetti 500 miest\xc3\xa4 Abessinian keisarillisia joukkoja vastaan k\xc3\xa4ydyss\xc3\xa4 Dogalin taistelussa. Depretiksen seuraaja p\xc3\xa4\xc3\xa4ministeri Francesco Crispi allekirjoitti keisari Menelik II:n kanssa Wuchalen sopimuksen, jossa Massawan italialaisomistus laajennettiin koskemaan koko Eritrean aluetta, ja jossa ainakin italialaisen sopimusversion mukaan Abessiniasta tehtiin Italian protektoraatti._NEWLINE_Italian ja keisari Menilikin v\xc3\xa4lit huononivat muutaman seuraavan vuoden ajan, kunnes 1895 syttyi ensimm\xc3\xa4inen Italian-Abessinian sota Crispin m\xc3\xa4\xc3\xa4r\xc3\xa4tty\xc3\xa4 Italian armeijan tunkeutumaan maahan. Lukum\xc3\xa4\xc3\xa4r\xc3\xa4lt\xc3\xa4\xc3\xa4n ylivoimaiset mutta huonosti varustetut abessinialaisjoukot kukistivat italialaiset Adowan taistelussa, mik\xc3\xa4 oli todella n\xc3\xb6yryytt\xc3\xa4v\xc3\xa4\xc3\xa4 Italialle sek\xc3\xa4 paha kolaus sen itsetunnolle ja sen koko siirtomaavallalle It\xc3\xa4-Afrikassa. Kyseess\xc3\xa4 oli ensimm\xc3\xa4inen kerta, kun alkuper\xc3\xa4isv\xc3\xa4est\xc3\xb6 voitti siirtomaavallan sodassa._NEWLINE_7. syyskuuta 1901 heikentynyt keisarillinen Kiina antoi Tientsinin Italian kuningaskunnan hallintaan. Aluetta hallittiin Rooman konsulaatista._NEWLINE_Nationalismin suosio kasvoi Italiassa 1900-luvulle tultaessa, mik\xc3\xa4 johti ensimm\xc3\xa4isen italialaista nationalismia edustaneen puolueen "Italian nationalistisen j\xc3\xa4rjest\xc3\xb6n" (Associazione Nazionalista Italiana) perustamiseen 1910. Puolue vaati Italian valtakunnan laajentamista. Lehdet t\xc3\xa4yttyiv\xc3\xa4t kirjoituksista, joissa vaadittiin hyvityst\xc3\xa4 Abessiniassa koetuille tappioille ja kaipailtiin Rooman valtakunnan aikoja. Ehdotettiin, ett\xc3\xa4 entinen roomalainen maakunta, Libya, tulisi "ottaa takaisin" Etel\xc3\xa4-Italian v\xc3\xa4est\xc3\xb6kasvuongelmien ratkaisemiseksi. Pel\xc3\xa4ten Britannian ja Ranskan ajavan Italian paitsioon Pohjois-Afrikan suhteen ja yleist\xc3\xa4 ilmapiiri\xc3\xa4 miellytt\xc3\xa4\xc3\xa4kseen p\xc3\xa4\xc3\xa4ministeri Giovanni Giolitti julisti sodan Ottomaanien valtakunnalle marraskuussa 1911. Onnistuneen sodan j\xc3\xa4lkeen Italia sai Libyan ja Dodekanesian saariston haltuunsa.\n_START_SECTION_\nEnsimm\xc3\xa4inen maailmansota ja sen j\xc3\xa4lkivaikutukset 1914\xe2\x80\x931922\n_START_PARAGRAPH_\nVuonna 1915 Italia liittyi ymp\xc3\xa4rysvaltojen puolelle I maailmansodassa Britannian ja Ranskan rinnalle. Vastapalvelukseksi Italian tuli saada Lontoon sopimuksen mukaan sodan j\xc3\xa4lkeen It\xc3\xa4valta-Unkarilta Etel\xc3\xa4-Tiroli, nykyisen Slovenian alueita, Istria, Pohjois-Dalmatia, Albania protektoraatiksi, Vlor\xc3\xab sek\xc3\xa4 osa Saksan siirtomaista Aasiassa ja Afrikassa. Lis\xc3\xa4ksi Dodekanesia ja muut Italian omistukset olisi vahvistettu kansainv\xc3\xa4lisesti tunnustetuiksi italialaisalueiksi. Kuitenkin Versailles\'n rauhassa 1919 Italia sai Euroopasta alueita v\xc3\xa4hemm\xc3\xa4n kuin oli luvattu eik\xc3\xa4 merentakaisia alueita ollenkaan. Huhtikuussa 1920 Britannian ja Italian ulkoministerit sopivat, ett\xc3\xa4 Italia saisi korvaukseksi Jubamaan, mutta Britannia hidasti sopimuksen t\xc3\xa4yt\xc3\xa4nt\xc3\xb6\xc3\xb6npanoa painostaakseen Italiaa luopumaan Dodekanesiasta Kreikan hyv\xc3\xa4ksi. Lopulta 1925 Jubamaa yhdistettiin Italian Somalimaahan, eik\xc3\xa4 Italia luopunut Dodekanesiasta.\n_START_SECTION_\nToinen maailmansota (1940\xe2\x80\x931943)\n_START_PARAGRAPH_\nMussolini asettui toisessa maailmansodassa Saksan valtakunnanjohtajan Adolf Hitlerin puolelle tarkoituksenaan laajentaa Italian alueomistuksia. Mussolinilla oli suunnitelmia aluelaajennuksista, jotka koskisivat osia Etel\xc3\xa4-Ranskasta, Korsikaa, Maltaa, Tunisiaa sek\xc3\xa4 osaa Algeriasta, Atlantin puoleista satamaa Marokosta, Ranskan Somalimaata, brittil\xc3\xa4ist\xc3\xa4 Egypti\xc3\xa4 ja Sudania._NEWLINE_10. kes\xc3\xa4kuuta 1940 Mussolini julisti sodan Britannialle ja Ranskalle, joista kumpikin oli ollut sodassa Saksan kanssa jo edelt\xc3\xa4v\xc3\xa4n vuoden syyskuusta asti. Italian joukot tunkeutuivat Etel\xc3\xa4-Ranskaan, mutta aselepo kirjoitettiin pian Ranskan ja Saksan v\xc3\xa4lill\xc3\xa4. N\xc3\xa4in ollen italialaiset olivat ehtineet tunkeutua vain muutaman kilometrin Ranskan puoleista rajaa. Kaksi p\xc3\xa4iv\xc3\xa4\xc3\xa4 my\xc3\xb6hemmin Ranskan ja Italian v\xc3\xa4lisess\xc3\xa4 sopimuksessa Ranska luovutti Italialle Nizzan ja osan Savoijista._NEWLINE_Lokakuussa 1940 Mussolini m\xc3\xa4\xc3\xa4r\xc3\xa4si hy\xc3\xb6kk\xc3\xa4yksen Kreikkaan seuratakseen Saksan menestyst\xc3\xa4, mutta se alkoi kompuroiden ja p\xc3\xa4\xc3\xa4ttyi lopulta noloon vet\xc3\xa4ytymiseen takaisin Albanian puolelle._NEWLINE_Huhtikuussa 1941 Saksa k\xc3\xa4ynnisti hy\xc3\xb6kk\xc3\xa4yksen Jugoslaviaan ja t\xc3\xa4m\xc3\xa4n j\xc3\xa4lkeen Kreikkaan. Italia sek\xc3\xa4 muutamat muut Saksan liittolaiset tukivat kumpaakin operaatiota. Saksalaiset jyr\xc3\xa4siv\xc3\xa4t Jugoslavian noin kahdessa viikossa ja huolimatta Kreikan saamasta brittil\xc3\xa4isest\xc3\xa4 avusta se joutui saksalaisten haltuun huhtikuun loppuun menness\xc3\xa4. Italialaiset saivat haltuunsa alueita sek\xc3\xa4 Jugoslaviasta ett\xc3\xa4 Kreikasta. Aostan nelj\xc3\xa4s herttua Aimone sai hallitsijanimell\xc3\xa4 kuningas Tomislav II johdettavakseen juuri perustetun Kroatian valtion._NEWLINE_Kun taistelu Britanniasta oli kuumimmillaan, italialaiset k\xc3\xa4ynnistiv\xc3\xa4t hy\xc3\xb6kk\xc3\xa4yksen Egyptiin tavoitteenaan saada Suezin kanava haltuunsa. 16. syyskuuta 1940 menness\xc3\xa4 italialaiset olivat edenneet reilun 96 kilometrin p\xc3\xa4\xc3\xa4h\xc3\xa4n rajalta, mik\xc3\xa4 oli hyv\xc3\xa4 saavutus muuten huonoa sotaonnea kokeneilta italialaisilta. Kuitenkin joulukuussa britit k\xc3\xa4ynnist\xc3\xa4v\xc3\xa4t Operaatio kompassin ja helmikuuhun 1941 menness\xc3\xa4 britit olivat kukistaneet Italian 10. armeijan sek\xc3\xa4 tunkeutuneet syv\xc3\xa4lle Libyaan._NEWLINE_It\xc3\xa4-Afrikan sotatoimet alkoivat Italian etenemisill\xc3\xa4 brittil\xc3\xa4iseen Keniaan, Brittil\xc3\xa4iseen Somalimaahan ja Sudaniin. Kes\xc3\xa4ll\xc3\xa4 1940 Italian asevoimat valtasivat menestyksekk\xc3\xa4\xc3\xa4sti koko Brittil\xc3\xa4isen Somalimaan. Mutta vuoden 1941 menness\xc3\xa4 brittien menestyksekk\xc3\xa4\xc3\xa4n vastahy\xc3\xb6kk\xc3\xa4yksen my\xc3\xb6t\xc3\xa4 italialaiset olivat joutuneet vet\xc3\xa4ytym\xc3\xa4\xc3\xa4n syv\xc3\xa4lle Italian It\xc3\xa4-Afrikkaan. 5. toukokuuta 1941 keisari Haile Selassie I oli palannut Addis Abebaan palauttaakseen kruununsa. Marraskuussa Gondarin solassa kukistettiin viimeinen italialaisten vastarintapes\xc3\xa4ke. Huolimatta Italian It\xc3\xa4-Afrikan kukistumisesta osa italialaisista jatkoi alueella sissisotaa viel\xc3\xa4 kaksi vuotta._NEWLINE_Marraskuussa 1942 Italian omistukset Ranskassa laajenivat hieman, kun saksalaiset miehittiv\xc3\xa4t Vichyn Ranskan Operaatio Antonissa. Italia miehitti Toulonin, kaiken Provencesta Rhone-jokeen asti sek\xc3\xa4 Korsikan.'